2000/38/EY: Komission päätös, tehty 16 päivänä joulukuuta 1999, yhteisön taloudellisesta tuesta kasveille tai kasvituotteille haitallisten organismien torjumiseksi Ranskalle aiheutuneisiin menoihin (tiedoksiannettu numerolla K(1999) 4520) (Ainoastaan ranskankielinen teksti on todistusvoimainen)



Virallinen lehti nro L 012 , 18/01/2000 s. 0034 - 0035



KOMISSION PÄÄTÖS, tehty 16 päivänä joulukuuta 1999, yhteisön taloudellisesta tuesta kasveille tai kasvituotteille haitallisten organismien torjumiseksi Ranskalle aiheutuneisiin menoihin (tiedoksiannettu numerolla K(1999) 4520) (Ainoastaan ranskankielinen teksti on todistusvoimainen) (2000/38/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon kasvien tai kasvituotteiden haitallisten organismien jäsenvaltioihin kulkeutumisen ja siellä leviämisen estämiseen liittyvistä suojatoimenpiteistä 21 päivänä joulukuuta 1976 annetun neuvoston direktiivin 77/93/ETY(1), sellaisena kuin se on viimeksi muutettuna komission direktiivillä 1999/53/EY(2), ja erityisesti sen 19 artiklan c alakohdan, sekä katsoo seuraavaa: 1) Yhteisö voi direktiivin 77/93/ETY nojalla myöntää jäsenvaltioille taloudellista tukea sellaisiin tarpeellisiin toimenpiteisiin liittyvien menojen kattamiseksi, joita on toteutettu tai joita aiotaan toteuttaa kolmansista maista tai yhteisön muilta alueilta peräisin olevien haitallisten organismien kulkeutumisen estämiseksi tuhoamalla ne, tai jos se ei ole mahdollista, estämällä niiden leviäminen. 2) Ranska on hakenut kyseistä yhteisön taloudellista tukea ja toimittanut toimenpideohjelmat Ranskaan vuonna 1997 kulkeutuneen perunan vaalean rengasmädän aiheuttajan Clavibacter michiganensis ssp. sepedonicus (Smith) Davis et al. -kasvintuhoojan, Ranskaan vuonna 1997 kulkeutuneiden Globodera pallida (Wollenweber) Behrens ja Globodera rostochiensis (Stone) Behrens -kasvintuhoojien ja Ranskaan vuonna 1997 kulkeutuneeen Xanthomonas axonopodis pv. dieffenbachiae (Mc Culloch & Pirone) Vauterin et al. -kasvintuhoojan hävittämiseksi. Ohjelmissa määritellään tavoitteet, toteutetut toimenpiteet sekä niiden kesto ja kustannukset, jotta yhteisö voi osallistua niiden rahoitukseen. 3) Yhteisön taloudellinen tuki voi kattaa enintään 50 prosenttia tukikelpoisista menoista. 4) Ranskalle vuosina 1997-1999 aiheutuneet menot liittyvät tartunnan saaneiden kasvien ja kasvituotteiden hävittämiseen, koneiden ja tilojen desinfiointiin, kasvien terveystarkastuksiin, näytteiden ottamiseen ja analyysien tekemiseen sekä taloudellisiin menetyksiin. 5) Ranskan toimittamien teknisten tietojen perusteella pysyvä kasvinsuojelukomitea on voinut eritellä tilanteen tarkasti ja kokonaisvaltaisesti. 6) Ranskan merentakaisille departementeille myönnetään yhteisön erityistä taloudellista tukea muiden kasveille ja kasvituotteille haitallisten organismien kuin Xanthomonas axonopodis -kasvintuhoojan hävittämis- ja valvontaohjelman täytäntöönpanemiseksi. 7) Jäljempänä 2 artiklassa tarkoitetun tuen myöntäminen ei estä tuen myöntämistä muita kuluja varten, jotka on tarkemmin määritelty Ranskan anomuksessa, mutta ei otettu huomioon tässä päätöksessä, tai muille mahdollisille tarpeellisille lisätoimille, jotka on toteutettu tai toteutetaan kulloinkin kyseessä olevan haitallisen organismin hävittämistä tai valvontaa koskevan tavoitteen saavuttamiseksi; sellainen avustus olisi uuden päätöksen kohteena. 8) Tällä päätöksellä ei rajoiteta direktiivin 77/93/ETY 19 artiklan d alakohdan mukaisten sellaisten komission tarkastusten lopputulosta eikä seurauksia, joilla tutkitaan, johtuuko haitallisten organismien kulkeutuminen riittämättömistä tutkimuksista tai tarkastuksista. 9) Tässä päätöksessä säädetyt toimenpiteet ovat pysyvän kasvinsuojelukomitean lausunnon mukaiset, ON TEHNYT TÄMÄN PÄÄTÖKSEN: 1 artikla Hyväksytään yhteisön taloudellisen tuen myöntäminen Ranskalle aiheutuneisiin menoihin, jotka liittyvät direktiivin 77/93/ETY 19 artiklan c alakohdan 2 kohdassa määriteltyihin tarpeellisiin toimenpiteisiin Clavibacter michiganensis, Globodera pallida ja Globodera rostochiensis ja Xanthomonas axonopodis -kasvintuhoojien torjumiseksi. 2 artikla Yhteisön taloudellisen tuen enimmäismäärä on 89972 euroa. Tuki jakautuu seuraavasti: - 5437 euroa Clavibacter michiganensis -kasvintuhoojan torjumisksi toteutettuihin tomenpiteisiin - 3821 euroa G. pallida ja G. rostochiensis -kasvintuhoojien torjumiseksi toteutettuihin toimenpiteisiin - 80714 euroa Xanthomonas axonopodis -kasvintuhoojan torjumiseksi toteutettuihin toimenpiteisiin. 3 artikla 1. Jollei direktiivin 77/93/ETY 19 d artiklan 1 kohdan mukaisista komission tarkastuksista muuta johdu, yhteisön taloudellista tukea maksetaan ainoastaan silloin kun komissiolle toimitetaan kirjalliset todisteet 1 artiklassa tarkoitettujen haitallisten organismien esiintymisen toteamiseksi ja hävittämiseksi toteutetuista toimenpiteistä. 2. Edellä 1 kohdassa tarkoitetut asiakirjat ovat seuraavat: a) hävittämiskertomus kultakin tilalta, jolla kasveja ja kasvituotteita on hävitetty; kertomuksessa on oltava seuraavat tiedot: - tilan sijainti ja osoite - päivämäärä, jona haitallisen organismin esiintymistä epäiltiin ja päivämäärä, jona sen esiintyminen vahvistettiin - hävitettyjen kasvien ja kasvituotteiden määrä - hävittämis- ja desifiointimenetelmä - haitallisen organismin esiintymisen tutkimiseksi ja toteamiseksi otettujen näytteiden määrä - testausmenetelmä - tutkimusten ja/tai testien tulokset - Ranskassa todetun esiintymän oletettu alkuperä, b) edellä 1 artiklassa tarkoitettujen haitallisten organismien esiintymistä ja kyseisten haitallisten organismien aiheuttamaa saastunnan laajuutta koskeva valvontakertomus, jossa on yksityiskohtaiset tiedot suoritetuista tarkastuksista ja testeistä, c) rahoitusselvitys, jossa on mukana luettelo tuensaajista ja heidän osoitteistaan sekä maksetuista määristä (alv ja muut verot pois lukien). 4 artikla Tämä päätös on osoitettu Ranskan tasavallalle. Tehty Brysselissä 16 päivänä joulukuuta 1999. Komission puolesta David BYRNE Komission jäsen (1) EYVL L 26, 31.1.1977, s. 20. (2) EYVL L 142, 5.6.1999, s. 29.